Document ID: 31997D0231

Odločba Komisije
z dne 3. marca 1997
o spremembah Odločbe 93/198/EGS o določitvi vzorca pogojev v zvezi z zdravstvenim varstvom živali in izdaje veterinarskih spričeval za uvoz domačih ovc in koz iz tretjih držav
(Besedilo velja za EGP)
(97/231/ES)
KOMISIJA EVROPSKIH SKUPNOSTI JE,
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi, prašičev, ovc in koz ter svežega mesa in mesnih izdelkov iz tretjih držav [1], kakor je bila nazadnje spremenjena z Direktivo 96/91/ES [2], in zlasti členov 8 in 11 Direktive,
ker so v Direktivi Sveta 91/68/EGS [3], kakor je bila nazadnje spremenjena z Aktom o pristopu Avstrije, Finske in Švedske, določeni pogoji v zvezi z zdravstvenim varstvom živali, ki urejajo trgovino z ovcami in kozami v Skupnosti;
ker so v Odločbi Komisije 93/198/EGS [4], kakor je bila nazadnje spremenjena z Aktom o pristopu Avstrije, Finske in Švedske, določeni pogoji v zvezi z zdravstvenim varstvom živali in izdajanje veterinarskih spričeval za uvoz domačih ovc in koz;
ker je treba razširiti področje uporabe te odločbe, da se določijo pogoji v zvezi z zdravstvenim varstvom živali in izdajanje veterinarskih spričeval za uvoz ovc in koz za razplod in pitanje iz tretjih držav;
ker so v Odločbi Komisije 97/232/ES [5] določeni seznami tretjih držav, od koder se lahko dovoli uvoz ovc za zakol, pitanje ali razplod;
ker morajo ovce in koze, namenjene za uvoz, izpolnjevati nekatere zahteve glede tega, da so proste bruceloze;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Odločba 93/198/EGS se spremeni:
1. besedilo člena 1 se nadomesti z:
"Države članice dovolijo uvoz domačih ovc in koz, ki izpolnjujejo zahteve za živali za zakol iz veterinarskega spričeval, določene v delih 1a in 1b Priloge I. To spričevalo mora spremljati pošiljke ovc in koz iz tistih tretjih držav ali delov tretjih držav, ki so našteti v delih 1 in 2 Priloge k Odločbi Komisije 97/232/ES. [6]
2. Besedilo člena 2 se nadomesti z:
"1. Države članice dovolijo uvoz domačih ovc in koz, ki izpolnjujejo zahteve živali za pitanje iz veterinarskega spričevala, določene v delu 1a Priloge II. To spričevalo mora spremljati pošiljke ovc in koz za pitanje iz tistih tretjih držav ali delov tretjih držav, ki so našteti v delu 3 Priloge k Odločbi 97/232/ES.
2. Države članice dovolijo uvoz domačih ovc in koz, ki izpolnjujejo zahteve za plemenske živali iz veterinarskega spričevala, določene v delu 1b Priloge II. To spričevalo mora spremljati pošiljke plemenskih ovc in koz iz tistih tretjih držav ali delov tretjih držav, ki so našteti v delu 4 Priloge k Odločbi 97/232/ES.
3. Poleg tega države članice dovolijo uvoz domačih ovc in koz, namenjenih za pitanje ali pleme, samo če izpolnjujejo zahteve iz dela 1c poglavja 1 Priloge II, če so namenjene čredam, ki so uradno proste bruceloze, ali dela 1c poglavja 2 Priloge II, če so namenjene čredam, ki so proste bruceloze, ali izhajajo iz tretje države, naštete v delu 5 Priloge k Odločbi 97/232/ES.";
3. Priloga se nadomesti s Prilogo k tej odločbi.
Člen 2
Ta odločba se začne uporabljati 1. marca 1997.
Člen 3
Ta odločba je naslovljena na države članice.
V Bruslju, 3. marca 1997

Labels: 0
3
5
6